Document ID: 32015R0458

NARIADENIE KOMISIE (EÚ) 2015/458
z 19. marca 2015,
ktorým sa mení nariadenie (ES) č. 657/2007, ktorým sa vykonáva nariadenie Rady (ES) č. 1165/98 o krátkodobej štatistike, čo sa týka zavedenia európskych systémov výberových zisťovaní
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1165/98 z 19. mája 1998 o krátkodobej štatistike (1), a najmä na jeho článok 17 tretí pododsek v spojení s článkom 17 prvým pododsekom písm. d),
keďže:
(1)
V nariadení (ES) č. 1165/98 sa stanovuje spoločný rámec pre tvorbu krátkodobej európskej štatistiky o hospodárskom cykle.
(2)
V nariadení Komisie (ES) č. 657/2007 (2) sa stanovujú pravidlá a podmienky týkajúce sa zasielania údajov členskými štátmi, ktoré sa zúčastňujú na európskych systémoch výberových zisťovaní pre krátkodobú štatistiku. Uvedené pravidlá umožňujú prispôsobenie európskych systémov výberových zisťovaní zmenám bázického roka.
(3)
Váhy používané na zostavovanie európskych súhrnov za všetky ukazovatele krátkodobej štatistiky boli aktualizované v roku 2013. Táto zmena bázického roka viedla k preskúmaniu výberu položiek činností NACE a produktov CPA za jednotlivé členské štáty zúčastňujúce sa na európskych systémoch výberových zisťovaní. Výber položiek činností NACE a produktov CPA by sa mal prispôsobiť tak, aby sa zohľadnili zmeny, pokiaľ ide o relevantnosť jednotlivých položiek činností NACE a produktov CPA, ku ktorým došlo v posledných rokoch.
(4)
Nariadenie (ES) č. 657/2007 by sa preto malo zodpovedajúcim spôsobom zmeniť.
(5)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
Príloha k nariadeniu (ES) č. 657/2007 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. marca 2015

Labels: 12
19